Antreprenorul Octavian Bădescu şi-a vândut acţiunile la compania de curierat deținută către eMAG, cel mai mare retailer online din România, care a devenit astfel acţionarul majoritar al companiei, cu 80% din capitalul social.

După vânzarea a 80% din acțiuni către eMAG, compania de curierat Sameday va fi condusă în continuare de către Lucian Băltaru, care va păstra 20% din acțiuni, potrivit unui comunicat al companiei de curierat, informează Economica.net.

Sameday Courier își va continua evoluția ca brand independent și va continua dezvoltarea de servicii de curierat, inclusiv din sfera premium, precum livrarea în două ore, livrarea şi preluarea produselor în anumite intervale orare, livrarea şi instalarea produselor voluminoase, livrarea seara şi în weekend.

"Piața de curierat a trecut în era consolidării și creșterii rapide, în care nevoile clienților s-au diversificat și specializat foarte mult. Noi am câștigat multă vizibilitate și am crescut rapid în ultimii ani, aducând pe piață servicii noi de livrare. Mai departe, aveam nevoie de un partener care ne putea ajuta să gestionăm această dezvoltare rapidă. Pentru noi, tranzacția reprezintă o recunoaștere a echipei, a calității serviciilor și a potențialului de dezvoltare pe care Sameday îl are pe piață. Pe lângă noile opțiuni de livrare pentru online, vom continua dezvoltarea serviciilor și pentru celelalte industrii precum, bancar, medical, media&advertising, poștal," a declarat în comunicat Lucian Baltaru, CEO și acționar Sameday Courier.

La rândul său, Octavian Bădescu a afirmat că a avut mai multe oferte în căutarea unui partener pentru dezvoltarea Sameday.

"Este un moment oportun pe piață și compania poate crește accelerat cu o investiție importantă. Am avut mai multe oferte pe care le-am luat în calcul împreună cu Lucian pentru a găsi partenerul potrivit pentru a duce compania la nivelul următor. Cu eMAG am rezonat imediat pe două planuri: au know-how-ul operațional care va dezvolta Sameday și abordarea pro-client pe care ne-am însușit-o și noi încă de la început," a declarat Octavian Bădescu, fondator Sameday Courier.